CELEX: E2020J0014
Language: el
Date: 2021-07-15 00:00:00
Title: Αποφαση του Δικαστηριου της 15ης Ιουλίου 2021 στην υπόθεση E-14/20 Liti-Link AG κατά LGT Bank AG (Οδηγία 2004/39/ΕΚ — Οδηγία 2006/73/ΕΚ — Έννοια των «βασικών όρων» — Επαρκής γνωστοποίηση πληροφοριών σε πελάτες — Έννοια της «συνοπτικής μορφής» — Παραδεκτό) 2021/C 426/04

21.10.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 426/6
            
         
      ΑΠΟΦΑΣΗ ΤΟΥ ΔΙΚΑΣΤΗΡΙΟΥ
      της 15ης Ιουλίου 2021
      στην υπόθεση E-14/20
      Liti-Link AG κατά LGT Bank AG
      
         
            (Οδηγία 2004/39/ΕΚ — Οδηγία 2006/73/ΕΚ — Έννοια των «βασικών όρων» — Επαρκής γνωστοποίηση πληροφοριών σε πελάτες — Έννοια της «συνοπτικής μορφής» — Παραδεκτό)
         
      
      (2021/C 426/04)
      Στην υπόθεση E-14/20, Liti-Link AG κατά LGT Bank AG — ΑΙΤΗΣΗ προς το Δικαστήριο, βάσει του άρθρου 34 της συμφωνίας μεταξύ των κρατών της ΕΖΕΣ για τη σύσταση Εποπτεύουσας Αρχής και Δικαστηρίου, υποβληθείσα από το Ανώτατο Δικαστήριο του Πριγκιπάτου του Λιχτενστάιν (Fürstlicher Oberster Gerichtshof) σχετικά με την ερμηνεία της οδηγίας 2006/73/ΕΚ της Επιτροπής, της 10ης Αυγούστου 2006, για την εφαρμογή της οδηγίας 2004/39/ΕΚ του Ευρωπαϊκού Κοινοβουλίου και του Συμβουλίου, όσον αφορά τις οργανωτικές απαιτήσεις και τους όρους λειτουργίας των επιχειρήσεων επενδύσεων, καθώς και τους ορισμούς που ισχύουν για τους σκοπούς της εν λόγω οδηγίας, το Δικαστήριο, συγκείμενο από τον πρόεδρο Páll Hreinsson και τους δικαστές Per Christiansen (εισηγητή δικαστή) και Bernd Hammermann, εξέδωσε απόφαση στις 15 Ιουλίου 2021, το διατακτικό της οποίας έχει ως εξής:
      
                  1.
               
               
                  Το τελευταίο εδάφιο του άρθρου 26 της οδηγίας 2006/73/ΕΚ της Επιτροπής, της 10ης Αυγούστου 2006, για την εφαρμογή της οδηγίας 2004/39/ΕΚ του Ευρωπαϊκού Κοινοβουλίου και του Συμβουλίου, όσον αφορά τις οργανωτικές απαιτήσεις και τους όρους λειτουργίας των επιχειρήσεων επενδύσεων, καθώς και τους ορισμούς που ισχύουν για τους σκοπούς της εν λόγω οδηγίας, έχει την έννοια ότι μια επιχείρηση επενδύσεων μπορεί να γνωστοποιήσει τους βασικούς όρους των διακανονισμών που αφορούν τις αμοιβές, τις προμήθειες ή τα μη χρηματικά οφέλη με συνοπτική μορφή, υπό τις εξής προϋποθέσεις: η εν λόγω επιχείρηση έχει ενημερώσει σαφώς τον πελάτη, πριν από την παροχή της επενδυτικής ή παρεπόμενης υπηρεσίας, ότι οι εν λόγω αντιπαροχές καταβάλλονται σε τρίτο ή λαμβάνονται από τρίτο, η εν λόγω επιχείρηση έχει αναλάβει τη δέσμευση να γνωστοποιήσει περαιτέρω λεπτομέρειες εφόσον το ζητήσει ο πελάτης και τηρεί τη δέσμευση αυτή.
                  Η γνωστοποίηση με συνοπτική μορφή, σύμφωνα με το άρθρο 26, μπορεί να πραγματοποιείται υπό γενικούς ή προδιατυπωμένους όρους, υπό την προϋπόθεση ότι κάθε μεμονωμένος πελάτης λαμβάνει τις πληροφορίες σχετικά με τη συγκεκριμένη επενδυτική υπηρεσία και ότι οι πληροφορίες παρέχουν στον πελάτη επαρκή βάση για τη λήψη ενημερωμένων επενδυτικών αποφάσεων.
               
            
                  2.
               
               
                  Η γνωστοποίηση, σύμφωνα με το τελευταίο εδάφιο του άρθρου 26 της οδηγίας 2006/73/ΕΚ, συνεπάγεται την υποχρέωση της επιχείρησης επενδύσεων να αναφέρει σαφώς εάν και πότε παρέχεται αμοιβή, προμήθεια ή μη χρηματικό όφελος, με πλήρη, ακριβή και κατανοητό τρόπο, πριν από την παροχή της σχετικής επενδυτικής ή παρεπόμενης υπηρεσίας. Για τους σκοπούς του άρθρου 26 της εν λόγω οδηγίας, δεν αρκεί μια γενική γνωστοποίηση στην οποία αναφέρεται απλώς το ενδεχόμενο μια επιχείρηση επενδύσεων να λάβει αμοιβή, προμήθεια ή μη χρηματικό όφελος από τρίτο.
               
            
                  3.
               
               
                  Εάν δεν μπορεί να προσδιοριστεί το ποσό των αμοιβών ή προμηθειών, η ορθή γνωστοποίηση, σύμφωνα με πρώτο εδάφιο στοιχείο β) σημείο i) του άρθρου 26 της οδηγίας 2006/73/ΕΚ, πρέπει να επιτρέπει στον πελάτη να υπολογίσει το ποσό των αμοιβών ή προμηθειών που παρέχονται στην επιχείρηση επενδύσεων από τρίτο, ώστε ο πελάτης να είναι σε θέση να λαμβάνει ενημερωμένες επενδυτικές αποφάσεις.
               
            
                  4.
               
               
                  Οι προϋποθέσεις γνωστοποίησης με συνοπτική μορφή αμοιβών, προμηθειών ή μη χρηματικών οφελών, οι οποίες καθορίζονται στο τελευταίο εδάφιο του άρθρου 26 της οδηγίας 2006/73/ΕΚ, δεν πληρούνται εάν η επιχείρηση επενδύσεων αναλαμβάνει τη δέσμευση να γνωστοποιήσει περαιτέρω λεπτομέρειες στον πελάτη μόνο για την περίοδο των δώδεκα μηνών που προηγούνται της αίτησης.
               
            
                  5.
               
               
                  Σύμφωνα με το δίκαιο του ΕΟΧ, δεν απαιτείται άμεση εφαρμογή των διατάξεων του δικαίου του ΕΟΧ που δεν έχουν μεταφερθεί ορθά στο εθνικό δίκαιο. Ωστόσο, το εθνικό δικαστήριο οφείλει, στο μέτρο του δυνατού, να διασφαλίσει την επίτευξη του επιδιωκόμενου με το δίκαιο του ΕΟΧ αποτελέσματος, ερμηνεύοντας το εθνικό δίκαιο σύμφωνα με το δίκαιο του ΕΟΧ.